Akteur Cobus Visser in hospitaal dood | Netwerk24
Akteur Cobus Visser in hospitaal dood
Deur AJ Opperman 28 Oktober 2019 08:31
Die 70-jarige akteur Cobus Visser, wat in die Steve Biko-hospitaal in Pretoria behandeling vir hartversaking ontvang het, is dood.
Die aktrise Lizz Meiring, 'n goeie vriendin van Visser, het die nuus op haar Facebook-blad bekend gemaak.
Netwerk24 het vroeër berig Louise Viljoen, Visser se suster, het Saterdagaand laat weet dit gaan beter met haar broer, nadat sy vroeër gesê het hy was vir drie dae nie by sy volle bewussyn nie.
Hy was volgens Viljoen in 'n stadium in 'n semi-koma en op suurstof, nadat hy 'n week gelede in die hospitaal opgeneem is weens hartversaking.
Viljoen het gesê haar broer het jare gelede ook hartversaking gehad.
Visser het die rol van Brand Louw in Wille Esterhuizen se komediereeks Huis Lelieveld vertolk, wat Woensdag op kykNET begin.
Die aktrise Elma Potgieter het Visser se dood aan Netwerk24 bevestig. Sy het hom Saterdag in die hospitaal besoek.
"Cobus het my herken, maar hy kon nie sy woorde mooi vorm nie," sê Potgieter, wat saam met hom in Huis Lelieveld verskyn.